માહિતી અનુસાર રાઇડર પોતાની સ્થાનિક વેલિંગ્ટન ટીમના ખેલાડીઓ સાથે બારમાં ગયો હતો . જ્યાં તેનો ઝઘડો થઇ ગયો . ઝઘડા બાદ ચાર લોકોએ તેના પર હુમલો કર્યો . હુમલાખોરોએ તેની સાથે જોરદાર મારપીટ કરી અને તેને જમીન પર પાડી દીધો અને તેને ગડદાપાટૂનો માર માર્યો . જેના કારણે રાઇડરની હાલત ગંભીર થઇ ગઇ . તેને તુરત હોસ્પિટલમાં દાખલ કરવામાં આવ્યો હતો . ડોક્ટર્સે તેની હાલત ગંભીર ગણાવી છે . ડોક્ટર્સે જણાવ્યા પ્રમાણે ધોલાઇના કારણે તેને માથા પર ગંભીર ઇજા પહોંચી છે . તેણે આઇસીયુમાં રાખવામાં આવ્યો છે . ઘટના સ્થળે પહોંચેલી પોલીસે ઝઘડાની પૃષ્ટિ કરતા કહ્યું કે મામલાની તપાસ કરવામાં આવી રહી છે અને અહેવાલ ટૂંક સમયમાં રજૂ કરવામાં આવશે . નોંધનીય છે કે રાઇડર આઇપીએલ રમવા માટે ભારત રવાના થવાનો હતો . આ વર્ષે રાઇડર દિલ્હી ડેરડેવિલ્સ તરફથી રમવાનો છે . દિલ્હીની ટીમે અંદાજે 1.63 કરોડ રૂપિયામાં તેની સાથે કોન્ટ્રાક્ટ કર્યો છે . આ પહેલા તે રોયલ ચેલેન્જર્સ બેંગ્લોર અને પૂણે વોરિયર તરફથી રમી ચૂક્યો છે . રાઇડર આ પહેલા પણ ઘણી વખત દારૂ પીવાના કારણે ટીમમાંથી બહાર થઇ ચૂક્યો છે . તેણે અત્યાર સુધી 18 ટેસ્ટ મેચોમાં 1269 રન બનાવ્યા છે , જ્યારે 39 વનડે મેચોમાં તેણે 1100 રન કર્યા છે .